Diari Oficial de la Generalitat Valenciana


Sumari del DOGV 3022, del 26-06-1997 (1997/8543)

ORDRE de 12 de juny de 1997, del conseller de Presidència, per la qual s'estableixen les bases per a atorgar ajudes a les mancomunitats de la Comunitat Valenciana en l'exercici 1997.
--------------------------------------------------------------------------------------------------------------------------------------------------------------------------------------

### Dades del document

Número de DOGV
:   3022

Data del DOGV
:   26-06-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/8543


Data del document
:   12-06-1997

Organisme emissor
:   Conselleria de Presidència

Tipus de document
:   Ordre

ORDRE de 12 de juny de 1997, del conseller de Presidència, per la qual s'estableixen les bases per a atorgar ajudes a les mancomunitats de la Comunitat Valenciana en l'exercici 1997. [97/X8543]  
L'estructura municipal de la Comunitat Valenciana està en l'origen que, en ocasions, els municipis no es troben en condicions d'assumir la prestació de la totalitat de serveis a què, per llei, estan obligats.  
Per això, la política de la Generalitat Valenciana s'inscriu en la línia de fomentar l'associacionisme municipal, a la vegada que estimula l'increment de la cooperació i col·laboració interadministratives.  
Les mancomunitats, configurades com a fórmules associatives municipals, es perfilen com a instruments idonis per a garantir una millor i més eficaç gestió dels serveis locals.  
La Generalitat, per tant, en el marc de les actuacions de suport i foment de l'associacionisme municipal, instrumenta una sèrie d'ajudes destinades a millorar la infraestructura i l'equipament dels ens locals supramunicipals, especialment dels situats en zones de promoció econòmica.  
Per això, en ús de les facultats que em confereix la Llei 5/1983, de 30 de desembre, del Govern Valencià  
ORDENE  
Article1  
Convocar les ajudes destinades a les mancomunitats de la Comunitat Valenciana per a l'exercici 1997, i xifrar l'import global màxim destinat al present programa en trenta-sis milions sis-centes vuitanta-set mil set-centes quaranta pessetes (70.977.273 PTA) per a despeses de funcionament, finançat a càrrec de la línia de subvenció 401/000/97, i en setanta-dos milions dues-centes vint-i-sis mil cinc-centes setanta-una pessetes (94.998.869 PTA) per a despeses d'inversió, finançat a càrrec de la línia 701/000/97, incloses en el programa 125.10 d'administració local del Pressupost de la Generalitat Valenciana per a l'exercici 1997.  
Article 2  
Aprovar les bases per què es regula la convocatòria de subvencions a les mancomunitats de la Comunitat Valenciana, models de sol·licitud i documents complementaris que s'inclouen en annexos a aquesta ordre.  
DISPOSICIONS FINALS  
Primera  
Per a l'adequat desenvolupament i l'execució d'allò que s'ha disposat en aquesta ordre, es faculta el director General d'Interior per a impartir quantes instruccions i circulars siguen necessàries per al compliment, aplicació i desenvolupament d'aquesta ordre.  
Segona  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, es podrà interposar recurs contenciós administratiu en el termini de dos mesos, a comptar des de l'endemà de la seua publicació davant la Sala Contenciosa Administrativa del Tribunal Superior de Justícia de la Comunitat Valenciana. La interposició del mencionat recurs requerirà comunicació prèvia a la Conselleria de Presidència.  
Tot això de conformitat a allò que s'ha previst en els articles 57 i 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 12 de juny de 1997  
El conseller de Presidència,  
JOSÉ JOAQUÍN RIPOLL SERRANO  
Annex I  
Bases de la convocatòria  
Primera. Objectius  
Aquesta convocatòria té com a objectiu estimular l'associacionisme municipal, com a fórmula eficaç de prestació de serveis als ciutadans, a través del finançament de despeses de funcionament i d'inversions de capital de les mancomunitats.  
Segona. Destinataris  
Seran destinatàries d'aquest programa d'ajudes totes les mancomunitats de la Comunitat Valenciana.  
Tercera. Actuacions subvencionables  
Seran subvencionables a través del programa d'ajudes que aquesta ordre regula:  
1. Les despeses de funcionament de les mancomunitats, que inclouen les referides al capítol I (despeses de personal) i al capítol II (despeses en béns corrents i serveis) de l'estructura econòmica del pressupost.  
2. Les inversions destinades a les finalitats assenyalades a continuació i amb el mateix ordre de prelació:  
a) Adquisició o millora d'elements per a prestació de serveis.  
b) Equipament i instal·lacions de la seu.  
c) Obres d'adequació de la seu.  
Quarta. Formalització de sol·licituds i termini de presentació  
La sol·licitud haurà de presentar-se en el termini de 30 dies naturals des de l'endemà a la publicació de la convocatòria en el Diari Oficial de la Generalitat Valenciana, dirigida a la Direcció General d'Interior. La instància el model de la qual figura com a annex II d'aquesta ordre, anirà acompanyada de la següent documentació:  
1. Ajudes per a despeses de funcionament:  
a) Resum del pressupost de l'exercici corrent, si ha sigut aprovat, i, en cas contrari, del pressupost prorrogat de l'exercici anterior.  
b) Certificat d'acord de l'òrgan plenari de la mancomunitat sobre la sol·licitud de l'ajuda econòmica.  
c) En el supòsit de mancomunitats de recent creació, i que no disposen del primer pressupost aprovat, junt amb un escrit explicatiu de la situació especial en què es troba, es podrà aportar un projecte de pressupost, que siga indicatiu de les despeses corrents que es preveu que puguen existir en el primer exercici  
2. Ajudes per a despeses d'inversió  
a) Inversió o inversions a executar.  
b) Memòria explicativa de la inversió i termini d'execució.  
c) Documentació acreditativa de l'import de l'actuació, consistent en el projecte tècnic o memòria valorada del tècnic, en el cas de tractar-se d'una obra, o mitjançant factura proforma o pressupost, en els altres casos.  
d) Certificat d'acord del ple de la mancomunitat en què s'incloguen els següents extrems:  
I. Facultat del president de la mancomunitat per a sol·licitar ajuda econòmica per a la inversió que s'haja acordat realitzar, així com per a subscriure tots els documents que puguen derivar-se del procediment de concessió.  
II. Compromís de la mancomunitat d'aportar aquella part de l'import total de l'actuació que no cobrisca la subvenció concedida.  
III. Compromís, en cas de revocació de l'ajuda, de reintegrar les quantitats que s'hagueren percebut en els termes establerts en la Llei d'Hisenda Pública de la Generalitat Valenciana.  
IV. Compromís de comunicar a la Conselleria Presidència les ajudes sol·licitades i/o obtingudes, per a la mateixa finalitat, de qualsevol altra administració pública.  
Cinquena. Requisits per a concessió d'ajudes  
Per a ser inclòs en aquest programa d'ajudes, a més d'allò que s'ha previst en la base anterior, hauran de complir-se els següents requisits:  
Les mancomunitats hauran de tenir definitivament aprovats els seus Estatuts a l'acabament del termini de presentació de sol·licituds.  
En el cas que se sol·licite ajuda econòmica per a la realització d'obres, s'haurà d'acompanyar a la sol·licitud compromís escrit respecte de l'inici i acabament de les obres, que haurà de constar en el corresponent programa d'actuació d'aquestes en els termes previstos en l'article 47.11.i) del Text Refós de la Llei d'Hisenda Pública de la Generalitat Valenciana.  
Quan la subvenció finance obres o actuacions que exigisquen projecte tècnic, segons el legalment establit, aquest haurà de sotmetre's a informe previ de l'oficina de supervisió de projectes de la Conselleria d'Economia i Hisenda o dels tècnics designats per aquesta, i s'haurà d'acreditar aquesta actuació davant l'oficina gestora de la subvenció regulada en aquesta ordre.   
Sisena. Criteris per a la concessió   
1. Per a la distribució de la dotació pressupostària destinada a sufragar despeses de funcionament, es tindran en consideració els següents aspectes:  
a) Pressupost per habitant.  
b) Població total mancomunada.  
c) Solapaments de mancomunitats en un mateix àmbit territorial.  
d) Ubicació dels municipis de la mancomunitat en zona de promoció econòmica.  
2. Per a la concessió o denegació d'ajudes destinades al finançament d'inversions de capital, així com per a la determinació del percentatge d'aquesta, es tindran en compte els següents aspectes:  
a) Efectes que l'actuació proposta pot representar per a la consolidació i millora en la prestació de serveis per la mancomunitat.  
b) Impossibilitat de poder-se beneficiar d'unes altres línies d'ajuda de la Generalitat Valenciana.  
c) Recursos pressupostaris existents.  
d) Viabilitat de l'actuació proposada, així com capacitat de gestió de la mancomunitat.  
3. Per ambdós tipus d'ajudes s'aplicarà el criteri de restricció quantitativa per tal d'evitar desequilibris en la seua distribució. Podrà fixar-se, per això, un límit màxim, segons el nombre de sol·licituds presentades que no podrà ser superat per cap de les ajudes concedides a cadascuna de les mancomunitats.  
En el supòsit de les ajudes per a despeses d'inversió, les subvencions concedides no podran superar el 10% de la dotació de la partida pressupostària assignada per a aquesta línia en el programa 125.10 dels Pressupostos de la Generalitat Valenciana per a l'exercici 1997.  
Setena. Resolució de les sol·licituds  
1. Per a l'estudi i la valoració de les sol·licituds presentades per les mancomunitats serà constituïda una comissió avaluadora presidida pel director General d'Interior i dos vocals designats per aquest. La Comissió elaborarà una proposta en relació amb l'aprovació o denegació de les distintes sol·licituds presentades per les mancomunitats, així com sobre els projectes d'inversió seleccionats i l'assignació de quantitats a cadascuna d'aquestes.  
2. L'òrgan competent per a la resolució dels expedients és el conseller de Presidència.  
El termini màxim per a resoldre les sol·licituds serà el de tres mesos comptats des de l'últim dia hàbil per a la presentació de la sol·licitud, transcorregut el qual sense que haja recaigut resolució expressa, podran entendre's aquestes desestimades.  
Les resolucions, expresses o presumptes, posaran fi a la via administrativa, sense que contra aquestes procedisca recurs administratiu ordinari.  
3. La concessió de les ajudes quedarà vinculada al compliment de les termes i condicions que la van determinar, per la qual cosa la seua alteració, així com l'obtenció concurrent d'ajudes atorgades per unes altres administracions o ens públics o privats, quan superen el cost total de l'actuació a realitzar, podrà donar lloc a la modificació de la resolució de concessió.  
Vuitena. Abonament de les subvencions  
Les ajudes se satisfaran en els següents termes:  
1. En les transferències corrents per a despeses de funcionament, s'aplicarà el següent règim:  
a) Un 40% de l'import d'aquesta, s'alliberarà immediatament una vegada concedida la subvenció.  
b) Un 20% s'abonarà després de l'aportació i comprovació de la documentació justificativa de l'efectiva i correcta aplicació de la suma lliurada a l'actuació objecte de subvenció.  
c) La resta s'abonarà quan siga justificada per la mancomunitat el compliment del convingut.  
2. Les transferències de capital per a despeses d'inversió s'efectuaran com segueix:  
a) Un 15% de l'import d'aquesta, es lliurarà immediatament una vegada concedida la subvenció.  
b) La resta s'abonarà quan es reba el certificat expedit per tècnic competent en el cas que la inversió es tracte d'una obra, i després de l'aportació de les factures corresponents, quan es tracte d'un altre tipus d'inversió. En el primer supòsit, el 85% restant podrà abonar-se quan es reben els certificats parcials d'obra expedits per tècnic competent, descomptant dels successius lliuraments, proporcionalment, el 15% avançat.  
Novena. Justificació de la subvenció  
1. Dins del termini establit a l'efecte, el beneficiari haurà de justificar la realització de la despesa per a l'actuació de la qual li va ser concedida l'ajuda, als efectes de poder-li ser lliurades les quantitats corresponents, i s'haurà de dur a terme en els següents termes:  
a) En el cas d'ajudes econòmiques concedides per a despeses de funcionament, la justificació de l'aplicació dels fons es presentarà, en tots els casos, davant l'oficina gestora, Direcció General d'Interior, que proposarà davant l'autoritat competent la seua aprovació o objecció, i haurà d'efectuar-se mitjançant l'aportació d'una relació certificada d'aquests, segons el model indicat en l'annex II d'aquesta ordre.  
b) En el cas d'ajudes concedides per a inversions de capital, i segons l'actuació executada, s'aportaran com a justificants de la despesa:  
I. Quan es tracte de l'execució d'una obra, el corresponent certificat final d'obra aprovat pel tècnic, així com per l'òrgan competent de la mancomunitat.  
II. Si les obres es realitzen pel sistema d'execució directa per administració, els certificats d'obra hauran d'anar acompanyats de la corresponent justificació.  
III. Quan es tracte d'un altre tipus d'inversió, la corresponent factura aprovada per l'òrgan competent de la mancomunitat.  
2. La data límit per a la presentació dels justificants assenyalats en els apartats anteriors serà el 15 de novembre de 1997  
3. La Conselleria es reserva el dret a realitzar quantes inspeccions tècniques i administratives es consideren necessàries, a fi de conformar la correcta execució de l'actuació subvencionada.  
Deu. Memòria  
Després de la justificació de la totalitat de la subvenció de la Conselleria de Presidència, cada una de les mancomunitats beneficiàries presentarà una memòria en què s'analitze, estudie i valore l'impacte produït per l'actuació subvencionada, en el termini d'un mes des de la realització d'aquesta.  
Onze. Revisió d'expedients  
1. L'incompliment de qualsevol de les condicions establertes en les presents bases o en la resolució de concessió de la subvenció, podrà ser causa de revocació d'aquesta en la forma prevista en la Llei d'Hisenda Pública de la Generalitat Valenciana. En aquest cas, es procedirà a la incoació de l'oportú expedient que, prèvia audiència de la mancomunitat interessada, serà resolt pel conseller de Presidència.  
2. El falsejament o ocultació de dades i documents, en allò que afecten substancialment la concessió i el lliurament de fons públics, donarà lloc a responsabilitat en l'ordre jurisdiccional competent.  
Dotze  
En tot allò no previst en aquesta ordre, les mancomunitats beneficiàries se sotmetran a allò que s'ha establit en la Llei d'Hisenda Pública de la Generalitat Valenciana i la Llei de Pressupostos de la Generalitat Valenciana per a l'exercici de què es tracte.  
Annex II  
Documents relacionats:  
Sol·licitud d'ajudes.  
- Certificat d'acord plenari.  
- Resum pressupost aprovat.  
- Relació justificativa de despeses de funcionament.  
- Certificat d'obra.  
- Aprovació del certificat per l'òrgan competent.  
- Relació justificativa de despeses d'inversió.